En LED-pære er en komplet erstatningslyskilde for traditionelle glødetrådspærer, halogenpærer og kompaktlysrør med standardsokler som eksempelvis E27, E14 og GU10. Lyskilderne efterligner i form og udseende de pærer, som er blevet erstattet, og har indbygget driver.
Levetiden varierer fra producent til producent og pæretype til pæretype, men normalt ligger den mellem 15.000 og 35.000 timer, angives som middellevetid, der indebærer at op til 50 % af lyskilderne er gået ud (B50) og at de resterende lyskilder lyser med mindst 70 % af deres oprindelige lys (L70); beregning forudsætter at de arbejder i en rumtemperatur på 25 grader.
Et LED-armatur er et komplet armatur (enhed) der kan tilsluttes til netspænding via en integreret eller separat driver (konverter, strømforsyning). Foruden armaturet indeholder den LED-modul, reflektor og/eller linse samt en køleribbe, der leder varmen væk fra dioderne. Driveren afgør almindeligvis om armaturet kan lysreguleres (dæmpes) eller ikke.
Levetiden varierer afhængig af producent og armaturtype, oplyses ofte som brugbar levetid, hvor man angiver antallet af timer, hvor mindst 70 % af det oprindelige lys er tilbage (L70) og hvornår kun 10 % af armaturerne helt stopper med at fungere (B10).